Vrye keuse? Of nie? | MaanKind
Geloof, Glo, Reïnkarnasie, Spiritualiteit
Blogland is 'n lekker plek. Hier loop die Pagan en die Priester saam, en jonk en oud, ryk en arm vat hand.
Ou bloggers sal weet dat ek gedurig wil vertel van hoe dinge in my dae was, ja vanmelewe se tyd, maar een ding kan ek julle sê, oor Godsdiens en wat ons glo of nie glo nie het ons nooit gepraat nie. Nooit. Dit was Kerksake. En oor Kerksake is daar nie sommer net so oor gepraat nie.
Nou is dit anders. Ons ontbloot onsself en ons harte. En ek praat nou maklik oor wat ek glo.
God is vir my die energie in ons en om ons. God is Liefde. Love is all there is. Ek dank God elke dag uit die diepte van my hart vir wie en wat en waar ek is (beide geografies en eksistensieel). Ek is diep dankbaar vir elke happie kos wat ek eet, al prewel ek nie 'n paar sinne voor ete nie. Ek dank God dat Hy/Sy elke dag met my gesels deur boodskappe, mense, boeke en Engele.
Hoe die Teologie spiritualisme sien, en hoe ek Spiritualiteit ervaar, is waarskynlik twee heeltemal verskillende dinge. Kommunikasie met afgestorwe geeste? Natuurlik ja, as ek aartappels skil en my oorlede pa hier oor my skouer in my kop kom fluister, "Nee, my kind, jy skil te dik, mens mors nie kos so nie," dan lag ek net en dink, Ja, Pa, as Pa nou hier was kon Pa dit geskil het. Nou skil ek, en ek mors nie, dit gaan terug aarde toe in die vorm van spoorelemente.
Nee ernstig nou, ek was nog net twee jaar oud, toe het ek een dag vir my ma gesê hulle gaan Wikus in 'n wit kassie sit – drie weke later is die outjie toe nou begrawe in 'n 'wit kassie.' Op vyf toe my blindederm uitgehaal is, was ek niks bang om alleen in die hospitaal te bly nie. Niemand het agterna verstaan van die tannie wat heeldag by my op die bed gesit het nie, want niemand anders het haar gesien nie. Ek kan vir jou honderde sulke voorbeelde uit my lewe noem.
Mense wat ek ken kom groet my, so 'n week voor hulle oorgaan. Daarna gesels hulle nog na 'n paar dae gereeld met my, en dan al hoe minder. Dis nie altyd maklik om te weet nie, soos bv verlede week het iemand na aan my op 'n sielsvlak kom sê sy het kanker, en dit gaan nie lank wees nie. Sy weet dit nog nie self nie, maar ek weet. En ek moet bieg, hierdie deel is nie maklik nie. Hoe kyk ek haar hierdie week in die oë? So ja, ek gesels heeldag met Engele en ook afgestorwenes, en soms, as ek gelukkig is, sien ek die Engele. Ek vra hulle raad, en kry dit. En ek dank God daarvoor. Maar altyd maklik? Defnitief nie.
Is ek bang vir die dood? Nee, ek sien uit daarna. Want ek weet waar ek heengaan vir 'n ruk, voordat ek in nuwe vorm gebore word om nuwe dinge te kom ervaar. In 'n nuwe lewe. Om doodeerlik te wees, ek sien baie uit daarna om Lig te gaan Lewe in 'n ander dimensie. Die ou grappie van die dominee wat vra, wie wil almal Hemel toe gaan, toe steek almal hande op. Toe hy vra, wie wil almal nóú gaan, was daar net 'n geskokte stilte. Sou so 'n vraag vandag vir my gevra word, sal ek my hand opsteek. Maar verstaan my mooi, dis nie omdat ek wil weghardloop van 'n slegte lewe nie, inteendeel – my lewe is perfek. Alles is goed en reg en in plek, presies soos ek daarvan gedroom het as kind en jong volwassene.
Maar ek glo dat ons meer as een lewe het. Reïnkarnasie is die grondslag van dit wat ek glo, alles anders is daarop gebou. Ons begin hierdie lewe met 'n plan in die hand, en die keuses van ons lewenspad lyk soos hierdie blou bal, waar een pool Geboorte, en die ander een Dood verteenwoordig. Die drade is ons lewenspad, met keuses en kruisings uitgestippel. Verdikkings by kruise is moontlike Exit Points.
So ja, ek glo daar is vrye keuse, maar beperk tot dit wat op jou Blou Bal gemerk is.
En jy? Wat dink jy? Wat glo jy?
34 thoughts on "Vrye keuse? Of nie?"
23 Augustus, 2011 om 8:25 nm
nope, ek glo nie in reinkarnasie nie. ek glo wel dat ek VERSEKER hemel toe gaan omdat Jesus Christus die volkome eenmalige offer vir my sondes is. ek gloook dat ons 'n nuwe verheerlikte liggaam sal hê waarvan niemand van ons iets weet nie; but still. ook ou Paulus was maar stom geslaan oor die gedagte (1 Kor 15). ek loof en dank God elke dag oor die ongelooflike genade waaraan deel kan hê en waarvan ek gereeld besef, ek nog so min verstaan! maar ek's oppad, en dis 'n avontuur…."i'm enjoying the ride". sien gerus http://ekkedink/wordpress.com oor my ervaringe van en met God se genade….
ek glo ook nie dat alle godsdienste dieselfde is nie (soos een koement). daar's net een weg, en dis die weg deur Jesus Christus heen! Hy is die een deur wie God ons wou red (Hand 4:12). soos ek een dag vir my moslem vriend sê: stop doing religion once a year for a month (ramadan) and start living a relationship every day! its not a religion, its a relationship!
23 Augustus, 2011 om 8:29 nm
oops, daai link is http://ekkedink.wordpress.com/2011/08/04/genade-en-die-gans-andere-god/
23 Augustus, 2011 om 8:39 nm
Dankie, ek gaan nou lees.
23 Augustus, 2011 om 7:51 nm
Ek het eenkeer 'n wonderlikie dag beleef. So paar jaar terug het ek my ma vergesel na haar hartspesialis. In die spreekkamer het ek op EEN dag DRIE mense ontmoet wat 'n hemelervaring gehad het. Elkeen verskillend.
Een van die drie is my ma. Maar sy praat nie sommer daaroor nie, en het dit daardie aand met my gedeel. Dit was baie spesiaal. DRIE op EEN dag.
23 Augustus, 2011 om 8:37 nm
Jy moet my asseblief daarvan vertel?
23 Augustus, 2011 om 4:51 nm
Ek glo ook dat jou lewe op 'n stadium op 'n einde gaan kom, en dan is daar een van twee rigtings waarheen jy kan gaan. As jy die Genade van God aanvaar het, neem Hy jou hemel toe, anders is die verdoemenis ongelukkig die opsie.
Ek glo nie in re-inkarnasie nie. Maar ek het ook al 'n vreemde ervaring gehad wat ek dalk nog eendag op die blog gaan vertel. En my broer het ook 'n ervaring gehad. Dalk eendag vertel ek dit ook…
Ek sal nie my wil op enige iemand afdwing om te glo soos ek nie.
23 Augustus, 2011 om 5:15 nm
Ek sou baie graag van jou ervarings wou hoor!
23 Augustus, 2011 om 1:43 nm
MaanKind, soos jy weet glo ek min of meer soos jy. Miskien 'n paar uitsonderings. Maar, in reinkarnasie glo ek definitief. Verder meen ek ons almal, wat jou geloof ook al is, glo in een en dieselfde God.
Moontlik sal daar eendag 'n 'teen die einde van my lewe' wees. Maar ek sien dit nie as die einde van wat, Lidia, in hierdie lewe ervaar nie. Ek sien dit liewer as die einde van die siel wat hierdie liggaam van my bewoon. Daarom glo ek nie dis meetbaar in tyd soos ons dit ken nie.
Maar, ek probeer nooit ander tot my manier van glo 'bekeer' of oortuig nie, maar die teendeel ook nie. Maar hoe ek ook al glo kan ek nie bewys nie, wil ook nie. Uiteindelik weet nie een van ons werklik, voordat die vet tannie nie gesing het nie, wat met ons gaan gebeur nie.
23 Augustus, 2011 om 8:38 nm
Dis wat so lekker is, niemand kan enige iets bewys nie. Self die ouens wat aan 'niks' glo nie kan bewys dat daar niks is nie.
23 Augustus, 2011 om 11:58 vm
Ek glo in God die Vader, Jesus Christus sy Seun, en die Heilige Gees. Omdat dit 'n godsdiens is, en ek van moederskoot so geleer is? Nee!! As tiener het ek teen die hele godsdiensding gerebelleer, my bybel by die deur uitgesmyt en die wereld ingestap op soek na my potjie goud aan die voet van die reenboog. My jare van rebellie het sy tol geeis… op 32 was my lewe 'n gemors… ek was geskei, het my 3 kinders in die proses 'verloor,'….was weer getroud (both me and my 3 year old son from this marriage were abused.) Ek het die seer probeer weg drink… my lewe hoeveel keer probeer regruk, maar al dieper in die modder weggesink. En toe loop Jesus my lewe binne. Dat ek myself die aand tydens 'n kerk rally in 'n bioskoop-teater bevind het, is 'n Godswonder. Maar daar hoor ek die verlossingsboodskap deur die bloed van Jesus, asof vir die eerste keer in my lewe, en ek prewel 'n 'as dit wat ek hier gehoor het waar is, hier is ek.' Niks dramaties gebeur nie, en ek gaan huistoe. Maar o wee, die volgende dag by die werk besef ek, ek is nie meer die ou ek nie… oornag het my ore en oe oopgegaan en ek sien en hoor anders. Jesus is 'n lewende werklikheid binne my… He walks with me… He talks with me. Almal wil weet wat gaan aan met my, en ek is nog so onkundig en verdwaas oor die nuwe lewe, dat ek net se 'I don't know, I prayed a prayer, and now I'm like this.' Die ou dinge het verbygegaan, alles het nuut geword. En so begin 'n VErhouding (nie 'n godsdiens nie) tussen my en God, deur sy Seun Jesus, in die krag van die Heilige Gees. 'They overcame him by the blood of the Lamb and the word of their testimony.'
23 Augustus, 2011 om 4:31 nm
Dis wonderlik dat jy glo wat jy glo, en daaroor kan praat. Ons kon mos nooit!
23 Augustus, 2011 om 7:48 nm
23 Augustus, 2011 om 10:56 vm
23 Augustus, 2011 om 11:08 vm
Ek wou nog sê dat ek dink dit is great dat die Pagan en die Priester saam kan loop in vrede in blogland 😉
Was almal maar so verdraagsaam.
(Weet jy wat was wel weird gister vir my?, 'n totale vreemdeling het my 'n christen blessing gegee op FB, dit is iemand met wie ek friends is, se friends. Ek neem dit egter in die gees waarin dit gedoen is, 'n blessing is 'n blessing, solank die source pure is. Dalk is ek net oorbewus van wat 'PC' is geloofsgewys en maak altyd so ver ek kan seker dat ek nooit aanstoot gee nie. Dink ek is baie oplettend daarna omdat ek nie self 'n christen is nie)
23 Augustus, 2011 om 3:39 nm
Ek gaan nou vir jou iets sê wat dalk baie snaaks klink – ek dink daar is meer Christene onder die Nie-Christene as wat daar onder die Christene is.
23 Augustus, 2011 om 4:13 nm
***** vir hierdie een…
Lees bietjie wat Son sê hierbo, en ek kan net sterre gee…
24 Augustus, 2011 om 8:54 vm
Wens daar was 'n *like* knoppie vir Son se kommentaar.
24 Augustus, 2011 om 10:08 vm
Toemaar, ek ook. Ek gee maar virtuele sterre…
22 Augustus, 2011 om 9:58 nm
Ek is 'n Christen en ek glo nie in reïnkarnasie nie. Omtrent 'n jaar gelede het ek iets geskryf (http://slakkelak.wordpress.com/2011/08/22/grense-van-my-menswees/) (maar nie gedeel nie) wat gedagtes bevat van iets wat ek glo. En dit sluit aan by 'n stuk wat ek vanmiddag geplaas het. As wetenskaplike probeer ek altyd sin maak van wat in die Bybel staan, en ek dink ek kry die meeste van my antwoorde daar.
22 Augustus, 2011 om 10:04 nm
Ek gaan nou lees daar.
Stephni Fogwill (@lietsjie) said:
22 Augustus, 2011 om 9:41 nm
Baie sinergie tussen dit waaroor ek dink vanaand en wat jy hier geskryf het. Ek het vroeer 'n toevallige opmerking gelees: "My almighty is Universe. In Universe should everybody trust as we all are part of it. Forever and ever … just raise your head and open your eyes." Dis vir my mooi maar nie heeltemal subtiel genoeg nie 🙂 Ek glo in logika maar vertrou op my intuisie. Ek is empaat maar anker myself met die rasionele. Balans is belangrik! Ek dink nie dit maak saak dat ek agnosties is nie net die intensie waarmee ek lewe. Beinvloed deur Boedhisme probeer ek fokus op hier en nou want dis al wat ek weet ek het. Ek het vrede daarmee en dis vir my genoeg. Partykeer is dit te veel. Ek praat nie eintlik meer baie oor wat ek glo nie want ek dink nie dis so belangrik nie. Ek probeer maar net fokus op wat ek doen elke dag maar ek dink ook mens se vrye keuses het perke.
22 Augustus, 2011 om 10:03 nm
Ek dink my denke is ook baie beïnvloed deur Bhoedhisme. Ek het ook my oog op 'n boek gehad wat deur 'n man van die Islam geloof geskryf is. Daar is meer ooreenkomste as versklille. Alles propageer eintlik 'n leefwyse gedryf deur liefde, eerder as 'n spesifieke geloof.
23 Augustus, 2011 om 9:20 vm
Ek het lank terug 'n boek gelees wat verskillende gelowe vergelyk het (Christen, Islam en nog iets) om die ooreenkomste uit te wys, gestaaf deur versies uit die onderskeie tekste. Dit was baie interessant en mooi maar ek kan ongelukkkig nie die boek se naam onthou nie. Ek glo ook in liefde en die invloed van die Calvinisme waarmee ek groot geword het is darem ook daar. Ek weet eintlik baie min van Islam af. Dis vir my moeilik om nie bevooroordeeld te wees teenoor hulle nie hoofsaaklik omdat vroue so min regte in Islam lande het. Dis ook vir my interessant dat ateiste deesdae baie meer op die voorgrond tree en dat daar groepe en kongresse gereel word en dit 'n tipe akitvisme in Amerika geword het.
23 Augustus, 2011 om 10:43 vm
Ek het 'n wonderlike boek van Ismail Kalla oor Islam gesien, ek wens ek kon dit behoorlik lees.
Ek dink nie daar is genoeg siele vir al die mense wat al op aarde was en nog gaan wees nie, daarom glo ek ook in reinkarnasie. Ek glo mens se siel leer lesse op aarde en totdat jy nie al jou lesse geleer het nie, sal jy bly terugkom aarde toe. Maar ek glo in God, ek glo in die Hemel en dat die duiwel bestaan. Hoe alles presies werk as mens doodgaan, dit weet ek nie, ek sien nog deur 'n spieel in 'n raaisel. Maar vir die dood is ek nie bang nie, wel bietjie bang vir die oomblik van doodGAAN. En Bileam, ek wonder ook wat beteken die woorde in die Bybel; "In die huis van my Vader is daar baie wonings"?
22 Augustus, 2011 om 10:00 nm
Son, ek gaan vir jou 'n boek stuur van dr Michael Newton. As jy wil, lees hom en laat my weet wat jy dink.
23 Augustus, 2011 om 3:51 nm
Sal die boek graag wil lees. Is dit dalk "Journey of Souls: Case Studies of Life Between Lives"? Want ek het die e-boke so rukkie terug by my ssuter gekry, maar nog nie juis aandag gegee daaraan nie en toe lui die naam nou 'n klokkie.
23 Augustus, 2011 om 3:52 nm
Sorry – my spelling is alweer disleksies – e-boek EN suster
23 Augustus, 2011 om 4:11 nm
SIt af jou computer en gaan LEES daai boeke! Juis hulle.
22 Augustus, 2011 om 9:20 nm
ek staan langs jou Maankind – jy vertel my woorde en ervaringe ook. Dankie.
22 Augustus, 2011 om 9:29 nm
Wat kan jy byvoeg, Elsa? Dis lekker om jou hier te sien!
22 Augustus, 2011 om 9:14 nm
EK het net te veel seer in my lewe al gehad om ooit te wens vir reïnkarnasie- ek wil nie sommer hierdie reis weer oordoen nie. Ek is baie meer tuis binne die verstaan van die lewe as 'n lewenspad, en om eendag, in Paulus en Hebreërs se woorde aan die einde van my reis by die wenstreep aan te kom, en die wedloop goed te gedoen het. Ek hou maar van die idee van 'n oorwinnaarskroon, en die ewigheid in die Vader se huis waar daar nie meer pyn en lyding en siekte en dood gaan wees nie (Openbaring 21) en waar die duiwel op sy moer gaan kry (Openbaring 12)
22 Augustus, 2011 om 9:59 nm
Ek glo ook dat die seer in hierdie lewe daar is vir 'n rede, om iets te oorwin wat jy nodig het om in 'n volgende lewe verder te kan groei.
Verder glo ek dat ons almal aan dieselfde dinge glo, ons kyk net deur verskillende brille, en die drade op ons balle lyk en voel verskillend.